《昝相公送锦被》
宋代·汪元量

蜀都府主迎宾客，赠我蜀锦三百尺。
美人蔌蔌弄金梭，鸳鸯机上初成疋。
繁花乱蕊皆同心，艳卉中含杜鹃血。
玉妃如霜姑射仙，金刀剪破云霞缬。
为我裁成合欢被，细意密缝无线迹。
道人把玩色相射，银海光摇泪珠滴。
却忆故家初破时，绣龙画雉如砂石。
绮窗窈窕花离离，红妆万境娇无力。
百幅锦帆风不动，绿湿红鲜盪春碧。
纷华过眼一梦如，蜀锦呈绫复何益。
白茅安用红锦包，虎皮难以裹羊质。
只今卷锦还府主，心地了然无得失。
铜壶漏断银缸灭，昆仑影转初三月。
道人坐久闻妙香，纸帐蒲团自清绝。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。